Komisjoni otsus,

10. märts 2004,

simatsiini nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade kehtetuks tunnistamise kohta

(teatavaks tehtud numbri K(2004) 727 all)

(EMPs kohaldatav tekst)

(2004/247/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/119/EÜ, [2] eriti selle artikli 8 lõike 2 kolmandat ja neljandat lõiku,

võttes arvesse komisjoni 11. detsembri 1992. aasta määrust (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/2000, [4] eriti selle artikli 7 lõike 3 A punkti b,

ning arvestades järgmist:

(1) Direktiivi 91/414/EMÜ artikli 8 lõikega 2 nähakse ette, et komisjon viib läbi tööprogrammi nendes taimekaitsevahendites kasutatavate toimeainete kontrollimiseks, mis olid turul juba 25. juulil 1993. Kõnealuse programmi läbiviimise üksikasjalikud eeskirjad on sätestatud määruses (EMÜ) nr 3600/92.

(2) Komisjoni 27. aprilli 1994. aasta määruses (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 [5] rakendamiseks, viimati muudetud määrusega (EÜ) nr 2230/95, [6] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamise jaoks referentliikmesriik ning kõikide toimeainete tootjad, kes on esitanud teate õigel ajal.

(3) Simatsiin on üks määruses (EÜ) nr 933/94 osutatud 89st toimeainest.

(4) 20. detsembril 1996 esitas Ühendkuningriik määratud referentliikmesriigina määruse (EMÜ) nr 3600/92 artikli 7 lõike 1 punkti c alusel komisjonile kõnealuse määruse artikli 6 lõike 1 kohaselt teavitajate esitatud teabe hindamisaruande.

(5) Pärast referentliikmesriigi aruande saamist korraldas komisjon vastavalt määruse (EMÜ) nr 3600/92 artikli 7 lõikele 3 konsultatsioonid liikmesriikide ekspertide ja ka peamise teavitaja Syngentaga.

(6) Komisjon korraldas peamise andmete esitaja ning kõnealuse toimeaine referentliikmesriigiga 6. juunil 2003 kolmepoolse kohtumise.

(7) Liikmesriigid ja komisjon on Ühendkuningriigi koostatud hindamisaruande alalises toiduahela ja loomatervishoiu komitees läbi vaadanud. Kõnealune läbivaatamine vormistati 3. oktoobril 2003. aastal komisjoni aruandena simatsiini kohta.

(8) Läbivaatamisega seotud dokumendid ja info esitati ka taimede teaduskomiteele. Komiteel paluti kommenteerida põhjavee võimaliku simatsiiniga saastumise aspekte. Oma arvamuses [7] ei aktsepteerinud taimede teaduskomitee esitatud arvutuskontsentratsioone põhjavees. Komitee on ka arvamusel, et kättesaadavad seireandmed ei näita, et simatsiini või selle lagunemissaaduste kontsentratsioon põhjavees ei ületa 0,1 μg/l.

(9) Esitatud teabe põhjal tehtud hindamised ei ole näidanud, et simatsiini sisaldavad taimekaitsevahendid vastavad eeldatavalt kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele. Eelkõige olid kättesaadavad seireandmed ebapiisavad näitamaks, et suurtel aladel ei ületa toimeaine ja selle lagunemissaaduste kontsentratsioonid põhjavees 0,1 μg/l. Lisaks sellele ei saa tagada, et jätkuv kasutamine muudel aladel võimaldab põhjavee kvaliteedi rahuldavat taastumist, kui kontsentratsioonid põhjavees ületavad juba 0,1 μg/l. Kõnealused toimeaine tasemed ületavad direktiivi 91/414/EMÜ VI lisa piire ja need avaldaksid põhjaveele ebasoodsat mõju.

(10) Seepärast ei tuleks simatsiini kanda direktiivi 91/414/EMÜ I lisasse.

(11) Tuleks võtta meetmed tagamaks, et simatsiini sisaldavate taimekaitsevahendite olemasolevad load tühistataks ettenähtud ajavahemiku jooksul ja et neid ei pikendata ning et selliste toodete jaoks uusi lubasid ei anta.

(12) Komisjonile esitatud teabest selgub, et tõhusate alternatiivide puudumisel mõningateks piiratud kasutusviisideks teatavates liikmesriikides eksisteerib vajadus toimeaine edasiseks kasutamiseks, et võimaldada alternatiivide väljatöötamist. Seetõttu on antud asjaoludel põhjendatud näha ette karmidel tingimustel, mille eesmärgiks on viia risk miinimumini, pikem periood olemasolevate lubade tühistamiseks seoses piiratud kasutusviisidega, mida loetakse vajalikuks ja millel ei ole kahjulike organismide tõrje vallas hetkel tõhusaid alternatiive.

(13) Ajapikendus, mille liikmesriigid võimaldavad simatsiini sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 12 kuud, et võimaldada kasutada olemasolevad varud hiljemalt ühe kasvuperioodi jooksul.

(14) Käesolev otsus ei piira komisjoni poolt hiljem kõnealuse toimeaine suhtes vastavalt nõukogu 21. detsembri 1978. aasta direktiivile 79/117/EMÜ (millega keelatakse teatavaid toimeaineid sisaldavate taimekaitsevahendite turuleviimine ja kasutamine, [8] viimati muudetud määrusega (EÜ) nr 807/2003), [9] võetavate võimalike meetmete kohaldamist.

(15) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Simatsiini ei kanta toimeainena direktiivi 91/414/EMÜ I lisasse.

Artikkel 2

Liikmesriigid tagavad, et:

1. simatsiini sisaldavate taimekaitsevahendite load tunnistatakse kehtetuks 10. septembriks 2004;

2. alates 16. märtsist 2004 ei anta simatsiini sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel;

3. lisa B veerus loetletud kasutusviiside puhul võib A veerus nimetatud liikmesriik jätta jõusse load simatsiini sisaldavate taimekaitsevahendite kasutamiseks kuni 30. juunini 2007, tingimusel et ta:

a) tagab, et turule jäänud taimekaitsevahendid varustatakse uute etikettidega vastavalt piiratud kasutustingimustele;

b) kehtestab kõik asjakohased meetmed võimalike riskide vähendamiseks, et tagada inimeste ja loomade tervise ning keskkonna kaitse, ja

c) tagab, et kõnealuste kasutusviiside jaoks otsitakse tõsiselt alternatiivseid tooteid või meetodeid, eelkõige tegevuskavade abil.

Asjaomane liikmesriik teatab komisjonile hiljemalt 31. detsembriks 2004 käesoleva lõike kohaldamisest ning eelkõige punktide a–c alusel võetud meetmetest ja esitab igal aastal hinnanguid vastavalt käesolevale artiklile vajalikeks kasutusviisideks kasutatavate simatsiinikoguste kohta.

Artikkel 3

Liikmesriikide poolt vastavalt direktiivi 91/414/EMÜ artikli 4 lõike 6 sätetele antud ajapikendus peab olema nii lühike kui võimalik ja:

a) kasutusviiside puhul, mille luba tuleb tühistada 10. septembril 2004, lõppema hiljemalt 10. septembril 2005;

b) kasutusviiside puhul, mille luba tuleb tühistada 30. juuniks 2007, lõppema hiljemalt 31. detsembril 2007.

Artikkel 4

Käesolev otsus on adresseeritud liikmesriikidele.

Brüssel, 10. märts 2004

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] ELT L 325, 12.12.2003, lk 41.

[3] EÜT L 366, 15.12.1992, lk 10.

[4] EÜT L 259, 13.10.2000, lk 27.

[5] EÜT L 107, 28.4.1994, lk 8.

[6] EÜT L 225, 22.9.1995, lk 1.

[7] Taimede teaduskomitee arvamus komisjoni esitatud eriküsimuste osas seoses simatsiini hindamisega nõukogu direktiivi 91/414/EMÜ kontekstis – SCP/SIMAZINE/002-Final – vastu võetud 30. jaanuaril 2003.

[8] EÜT L 33, 8.2.1979, lk 36.

[9] EÜT L 122, 16.5.2003, lk 36.

--------------------------------------------------

LISA

Artikli 2 lõikes 3 osutatud lubade loetelu

Veerg A | Veerg B |

Liikmesriik | Kasutamine |

Kreeka | oliivid |

Ühendkuningriik | Oad, spargel, rabarber, külmakindlate ilutaimede paljundusmaterjal |

Madalmaad | Maasikas |

Iirimaa | Kartulid, põldoad, rabarber, spargel, marjad, puuviljad, ilutaimed |

Belgia | Mustjuur, spargel, ilutaimed, rabarber |

Hispaania | Õunviljad, tsitruselised, sarapuupähklid ja viinamarjaistandused |

--------------------------------------------------